- Det er mit gasfyr, der snart skal væk. Søren Mortensen peger på sit gasfyr, som inden længe kan skrottes. Han bor i landsbyen Astrup, lige udenfor Hjørring, og han har været en af forkæmperne for, at landsbyen kan blive koblet på et fjernvarmeværk. Det er nu lykkedes. Astrup har lavet en aftale med Sindal Varmeværk, og det er planen, at borgerne i landsbyen kan koble sig på i løbet af næste efterår. Kæmper for flere aftaler Sindal Varmeværk glæder sig over aftalen, og de håber samtidig, at flere landsbyer kan komme under deres vinger - heriblandt Hørmested. - Vi er rigtig glade for at få Astrup med, det skal jeg hilse og sige. Og det gør jo ikke noget, at der kommer 130 nye forbrugere, så det er kun et plus, og det er et plus for alle, siger Jens Ole Jørgensen, der er formand for Sindal Varmeforsyning. Søren Mortensens varmeregning er en blandt mange, som er eksploderet de seneste måneder. - Det startede  med at være omkring 5000 per kvartal, så blev det 9000, og den seneste var 20.000. Det er jo helt galt, siger Søren Mortensen. Det hele værd 130 husstande har takket ja til omlægningen, og i første omgang kommer det til at give en ekstra regning. Tilslutningen og installationerne vil komme til at koste omkring 100.000 kroner per husstand. Men det er det hele værd. - Jeg tænker bare, at vi skal se lidt længere end bare et år ud i fremtiden. Det synes jeg, vi gør med fjernvarmeløsningen, siger Søren Mortensen. Det er planen, at fjernvarmen er klar i Astrup til næste efterår, og så er forventningen at den årlige fjernvarmeudgift vil ligge på 16.000 kroner. - Jeg tror på, at vi fremtræder som en mere moderne landsby. Hvis ikke du har den mulighed, så kan det godt være, at folk tænker, at det er mindre attraktivt at flytte herud, siger Søren Mortensen.

Opsummering:
Landsbyen Astrup har kæmpet, og nu har de nået målet. De har fået en aftale i hus med det lokale fjernvarmeværk.